《寄李知章》
宋代·刘弇

文章盛自元和间，谁其杰者柳与韩。二公秋鹗擅神俊，天使侧翅摧誇谩。

卷收万象付寂默，神怪鬼篡皆殚残。诗书并驰可终古，岂止唐世论不刊。

陋儒睢盱百年后，掺笔仡仡愁脾肝。问津谁当语博望，初步竟笑非邯郸。

纷纷缃缥洒飞砾，埋没理诣非一端。之子清才如振绮，绿发照春容激丹。

乡评旧许擅螺水，文战曾是鏖桑乾。自云从事二公者，用意能到众所难。

新诗遗我章江曲，百首洗出青琅玕。苍梧云生逼齿润，溟海月借吹衣寒。

由来青萍止三尺，天末斗牛曾上干。流尘不隔自为快，宁与折铁论凄酸。

何由鞭鲸肃吾驾，看子切云重整冠。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。